Carcaixent inicia una nova edició del programa “Jove Oportunitat” de l’IVAJ
12 de Febrero de 2020

Carcaixent

L’Ajuntament de Carcaixent, iniciarà en les pròximes setmanes una nova edició del programa de l’Institut Valencià de la Joventut (IVAJ) “Jove Oportunitat” (JOOP), dirigit a joves d’entre 16 i 21 anys que actualment ni treballen ni estudien. El programa, finançat pel Fons Social Europeu, es desenvoluparà entre els mesos de febrer i juny.

El programa JOOP està dirigit a joves que, havent deixat d’estudiar de manera primerenca i sense obtenir titulació o tenint únicament el graduat en ESO, no estan treballant ni tampoc estudiant en l’actualitat. L’objectiu d’estos tallers és realitzar una acció de coaching als joves amb la finalitat de motivar-los i canviar la manera en què s’enfronten a les seua realitat personal, social i laboral. Segons xifres d’edicions anteriors, el percentatge de reinserció en el món educatiu gira al voltant del 80%.

Des de l’Àrea de Joventut per l’experiència de les edicions anteriors, defineixen la iniciativa com una teràpia “de xoc” que es durà a terme per pedagogs i monitors experts, qui orientaran i informaran als participants de totes les alternatives possibles per a dur a terme el seu propi projecte vital i laboral, amb una metodologia acadèmica completament diferent a la que estan acostumats.

Ja està realitzant-se la selecció dels alumnes “joopers”, alumnes que iniciaran les sessions formatives en les pròximes setmanes. Les sessions constaran de tallers i dinàmiques grupals, activitats i entrevistes individuals i diverses excursions culturals i recreatives entre les quals s’inclou una estada de dos dies en un alberg juvenil i visites a diferents empreses d’acolliment de la província, per a conèixer nous sectors i possibles eixides laborals. Estes visites estaran guiades per un mentor de la pròpia empresa, qui els mostrarà la realitat pràctica del treball que allí realitzen.

A més, es preveu que dins dels tallers ordinaris reben xarrades de diferents professionals de diversos àmbits, amb els quals podran mantenir una conversa propera, i que col·laboren en el procés de reflexió i les seues possibilitats d’actuació per a millorar la seua realitat i la seua empleabilitat. En finalitzar el taller els “joopers” rebran un certificat d’assistència expedit per l’IVAJ, i realitzaran dues jornades de retrobament, passat un temps, per a conèixer la seua evolució després del JOOP. A més, s’està treballant en la possibilitat d’oferir noves opcions formatives que els puguen resultar interessants.

FORMACIÓ JOVE 2020

Ja estan obertes les inscripcions per a la Formació Jove 2020 #RiberaEnXarxa, una sèrie de cursos de formació itinerants per diverses localitats de la comarca com Alzira, Benifaió, La Pobla Llarga o Carcaixent. En el programa s’inclou formació que facilita l’accés al mercat laboral com el Curs de Monitor o Monitora de Temps Lliure Educatiu Infantil i Juvenil (MAT) homolgat per l’IVAJ, Educació en el Temps Lliure en el Menjador Escolar, Monitor/a de Temps Lliure: actuacions en Ludoteques, Manipulació d’Aliments, Recursos d’Animació: actuacions en Ludoteques o Primers Auxilis.

Per a més informació o inscriure’s del JOOP o d’alguns dels cursos de la Formació Jove, podeu dirigir-vos al Casal Jove (Parc Navarro Daràs) o cridar per telèfon a 696 911656 i 689370043.